CELEX: 32022R0973
Language: el
Date: 2022-03-14 00:00:00
Title: Κατ’ εξουσιοδότηση κανονισμός (ΕΕ) 2022/973 της Επιτροπής της 14ης Μαρτίου 2022 για τη συμπλήρωση του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με τον καθορισμό κριτηρίων για την αποδοτικότητα των καλλιεργητικών πρακτικών και την ασφάλεια όσον αφορά τη χρήση υποπροϊόντων στα προϊόντα λίπανσης της ΕΕ (Κείμενο που παρουσιάζει ενδιαφέρον για τον ΕΟΧ)

24.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/29
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/973 ΤΗΣ ΕΠΙΤΡΟΠΗΣ
         της 14ης Μαρτίου 2022
         για τη συμπλήρωση του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με τον καθορισμό κριτηρίων για την αποδοτικότητα των καλλιεργητικών πρακτικών και την ασφάλεια όσον αφορά τη χρήση υποπροϊόντων στα προϊόντα λίπανσης της ΕΕ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003 (1), και ιδίως το άρθρο 42 παράγραφος 7,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/1009 θεσπίζει κανόνες σχετικά με τη διάθεση προϊόντων λίπανσης της ΕΕ στην αγορά. Τα προϊόντα λίπανσης της ΕΕ περιέχουν συστατικά υλικά από μία ή περισσότερες από τις κατηγορίες που απαριθμούνται στο παράρτημα II του εν λόγω κανονισμού. Σύμφωνα με την κατηγορία συστατικών υλικών (ΚΣΥ) 11 του εν λόγω παραρτήματος, τα προϊόντα λίπανσης της ΕΕ επιτρέπεται να περιέχουν υποπροϊόντα κατά την έννοια της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (2), με ορισμένες εξαιρέσεις, τα οποία πρέπει να καταχωρίζονται σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Το άρθρο 42 παράγραφος 7 του κανονισμού (ΕΕ) 2019/1009 απαιτεί από την Επιτροπή να συμπληρώσει το σημείο 3 της κατηγορίας συστατικών υλικών 11 στο μέρος II του παραρτήματος II μέσω του ορισμού κριτηρίων για την αποδοτικότητα των καλλιεργητικών πρακτικών και την ασφάλεια όσον αφορά τη χρήση υποπροϊόντων κατά την έννοια της οδηγίας 2008/98/ΕΚ στα προϊόντα λίπανσης της ΕΕ. Για τον σκοπό αυτό, η Επιτροπή ανέθεσε στο Κοινό Κέντρο Ερευνών (ΚΚΕρ) να παράσχει επιστημονικές συμβουλές (4).
                  
               
                     (3)
                  
                  
                     Τα υποπροϊόντα κατά την έννοια της οδηγίας 2008/98/ΕΚ συγκροτούν μια πολύ ετερογενή κατηγορία ουσιών. Οι ουσίες αυτές έχουν διαφορετικό φυσικό και χημικό χαρακτήρα και λαμβάνονται κατά τη διάρκεια διαφόρων διαδικασιών παραγωγής. Για τους σκοπούς του παρόντος κανονισμού, τα υποπροϊόντα χωρίζονται σε δύο κατηγορίες, ανάλογα με τον τύπο της καλλιεργητικής αποδοτικότητας. Η πρώτη κατηγορία αφορά υποπροϊόντα τα οποία παρέχουν θρεπτικές ουσίες σε φυτά ή μανιτάρια ή βελτιώνουν την αποδοτικότητα της θρέψης τους. Η δεύτερη κατηγορία αφορά υποπροϊόντα που χρησιμοποιούνται ως τεχνικά πρόσθετα σε μικρότερες συγκεντρώσεις. Μολονότι δεν συνδέονται άμεσα με τη θρέψη ή την αποδοτικότητα της θρέψης, βελτιώνουν την ποιότητα του προϊόντος λίπανσης ή την ασφάλεια χειρισμού του.
                  
               
                     (4)
                  
                  
                     Για την πρώτη κατηγορία, το ΚΚΕρ εντόπισε υποπροϊόντα προερχόμενα από διάφορες διαδικασίες παραγωγής, τα οποία περιέχουν αμμωνιακά άλατα, θειικά άλατα, φωσφορικά άλατα, στοιχειακό θείο, ανθρακικό ασβέστιο και οξείδιο του ασβεστίου. Για να εξασφαλιστεί ότι τα υποπροϊόντα αυτά έχουν σαφή καλλιεργητική αξία και δεν έχουν αρνητικές επιπτώσεις στην ανθρώπινη υγεία και στο περιβάλλον, θα πρέπει να θεσπιστεί αυστηρή απαίτηση καθαρότητας.
                  
               
                     (5)
                  
                  
                     Για τη δεύτερη κατηγορία, το ΚΚΕρ πρότεινε να επιτραπεί η χρήση υποπροϊόντων ως τεχνικών προσθέτων, όπως σκληρυντικά, συνδετικά ή πληρωτικά μέσα ή αντισκονικές ουσίες, για τη βελτίωση της προστασίας της υγείας των χρηστών. Για να διασφαλιστεί ότι η χρήση των εν λόγω υποπροϊόντων δεν θέτει σε κίνδυνο τη συνολική καλλιεργητική αποδοτικότητα του προϊόντος λίπανσης της ΕΕ και δεν έχει δυσμενείς επιπτώσεις στην υγεία του ανθρώπου ή στο περιβάλλον, θα πρέπει να καθοριστεί μέγιστη συγκέντρωση στο τελικό προϊόν λίπανσης της ΕΕ.
                  
               
                     (6)
                  
                  
                     Επιπλέον, το ΚΚΕρ αξιολόγησε τα συνηθέστερα χρησιμοποιούμενα υποπροϊόντα σύμφωνα με τις υφιστάμενες πρακτικές. Τα εν λόγω υποπροϊόντα έχουν επιλεγεί με βάση τις εμπορικές δυνατότητές τους, τα διαθέσιμα δεδομένα, την τρέχουσα νομική τους κατάσταση, το ιστορικό χρήσης τους και τη σαφή καλλιεργητική αξία τους, καθώς και με βάση την απλότητα της ανάπτυξης κριτηρίων ασφάλειας, δεδομένων των χρονικών περιορισμών για τη διενέργεια της αξιολόγησης. Τα υποπροϊόντα που προσδιορίστηκαν ήταν μητρικό διάλυμα από την αντίδραση της 5(β-μεθυλο-θειοαιθυλο)-υδαντοΐνης με ανθρακικό κάλιο κατά τη διαδικασία παραγωγής μεθειονίνης, υπολείμματα από την επεξεργασία και τον καθαρισμό ορυκτών και μεταλλευμάτων, διάλυμα μετά την απόσταξη από τη διεργασία Solvay, άσβεστος καρβιδίου από την παραγωγή ακετυλενίου, σιδηρούχες σκωρίες, μεταλλικά άλατα από την επεξεργασία συμπυκνωμάτων μεταλλευμάτων και την κατεργασία μεταλλικών επιφανειών, καθώς και χουμικά και φουλβικά οξέα από αποχρωματισμό του πόσιμου νερού. Τα συγκεκριμένα αυτά υποπροϊόντα θα πρέπει να χρησιμοποιούνται σε προϊόντα λίπανσης της ΕΕ χωρίς να χρειάζεται να συμμορφώνονται με περιοριστικά επίπεδα καθαρότητας, για την πρώτη κατηγορία υποπροϊόντων, ή με τον σκοπό χρήσης και με κάποια μέγιστη επιτρεπόμενη συγκέντρωση, για τη δεύτερη κατηγορία υποπροϊόντων. Ο λόγος είναι ότι τα υποπροϊόντα αυτά προσδιορίζονται σαφώς, γεγονός που επέτρεψε στο ΚΚΕρ να αξιολογήσει διεξοδικά την καλλιεργητική τους αξία και όλους τους ειδικούς κινδύνους που ενδέχεται να εγκυμονούν.
                  
               
                     (7)
                  
                  
                     Επιπλέον, θα πρέπει να καθοριστούν τα αντίστοιχα συμπληρωματικά κριτήρια ασφάλειας για τη χρήση υποπροϊόντων.
                  
               
                     (8)
                  
                  
                     Ορισμένα από τα εν λόγω υποπροϊόντα θα πρέπει να συμμορφώνονται με κριτήρια ασφάλειας που περιορίζουν την περιεκτικότητα σε επιμολυντές και άλλες ουσίες που προκαλούν ανησυχία, τα οποία εφαρμόζονται επιπλέον εκείνων που ορίζονται στο παράρτημα I του κανονισμού (ΕΕ) 2019/1009 για την αντίστοιχη κατηγορία λειτουργίας προϊόντος, και με την επιφύλαξη του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου (5).
                  
               
                     (9)
                  
                  
                     Θα πρέπει να καθοριστούν πρόσθετες οριακές τιμές για τους επιμολυντές ολικό χρώμιο, θάλλιο και βανάδιο. Ορισμένα από τα υποπροϊόντα ενδέχεται να περιέχουν τέτοιους επιμολυντές λόγω της ιδιαιτερότητας της διαδικασίας παραγωγής τους. Οι προτεινόμενες οριακές τιμές για τους εν λόγω επιμολυντές θα πρέπει να διασφαλίζουν ότι η χρήση προϊόντων λίπανσης της ΕΕ που περιέχουν υποπροϊόντα με τέτοιους επιμολυντές δεν οδηγεί στη συσσώρευσή τους στο έδαφος. Οι οριακές τιμές για τους εν λόγω επιμολυντές θα πρέπει να καθορίζονται ως συγκέντρωση στο τελικό προϊόν, κατά τρόπο ανάλογο προς τις απαιτήσεις που ορίζονται στο παράρτημα I του κανονισμού (ΕΕ) 2019/1009. Αυτό δικαιολογείται από το γεγονός ότι τα κριτήρια ασφάλειας που θεσπίστηκαν για την αντιμετώπιση τυχόν συγκεκριμένων κινδύνων που εντοπίστηκαν αφορούν, κατά κανόνα, το τελικό προϊόν και όχι συστατικό υλικό. Αυτό αναμένεται να διευκολύνει την αξιολόγηση της συμμόρφωσης και την εποπτεία της αγοράς των εν λόγω προϊόντων, καθώς οι δοκιμές πρέπει να διενεργούνται μόνο στο τελικό προϊόν.
                  
               
                     (10)
                  
                  
                     Τα υπολείμματα από την επεξεργασία ή τον καθαρισμό ιζηματογενούς φωσφορικού μεταλλεύματος είναι γνωστό ότι περιέχουν φυσικά ραδιονουκλεΐδια. Για να εξασφαλιστεί η ασφαλής χρήση των εν λόγω υποπροϊόντων σε προϊόντα λίπανσης της ΕΕ είναι σκόπιμο να καθοριστούν μέγιστα επιτρεπτά επίπεδα τιμών συγκέντρωσης ενεργότητας των φυσικών ραδιονουκλεϊδίων από τις σειρές ουρανίου και θορίου στα προϊόντα λίπανσης της ΕΕ που περιέχουν τέτοια υλικά.
                  
               
                     (11)
                  
                  
                     Επιπλέον, θα πρέπει να καθοριστούν πρόσθετα κριτήρια ασφάλειας για τον περιορισμό της περιεκτικότητας σε 16 πολυκυκλικούς αρωματικούς υδρογονάνθρακες (PAH16) (6) και σε πολυχλωριωμένες διβενζο-p-διοξίνες και διβενζοφουράνια (PCDD/PCDF) (7). Ο κανονισμός (ΕΕ) 2019/1021 καθορίζει περιορισμό των εκλύσεων για τους PAH16 και τα PCDD/PCDF ως ακούσια παραγόμενες ουσίες κατά τη διάρκεια των διαδικασιών παρασκευής, αλλά δεν θεσπίζει οριακή τιμή στις περιπτώσεις αυτές. Δεδομένων των υψηλών κινδύνων που προκαλεί η παρουσία τέτοιων ρύπων στα προϊόντα λίπανσης, κρίνεται σκόπιμο να θεσπιστούν αυστηρότερες απαιτήσεις από εκείνες που προβλέπονται στον εν λόγω κανονισμό. Οι εν λόγω οριακές τιμές θα πρέπει να καθοριστούν σε επίπεδο συστατικών υλικών και όχι ως συγκέντρωση στο τελικό προϊόν, ώστε να διασφαλιστεί η συνοχή με τον κανονισμό (ΕΕ) 2019/1021.
                  
               
                     (12)
                  
                  
                     Οι οριακές τιμές για επιμολυντές, PAH16 και PCDD/PCDF ενδέχεται να μην αφορούν όλες τις περιπτώσεις. Συνεπώς, οι παρασκευαστές θα πρέπει να έχουν τη δυνατότητα να τεκμαίρουν τη συμμόρφωση του προϊόντος λίπανσης με μια συγκεκριμένη απαίτηση χωρίς επαλήθευση, όπως δοκιμές, όταν η συμμόρφωση με την εν λόγω απαίτηση προκύπτει σίγουρα και αδιαμφισβήτητα από τη φύση ή τη διαδικασία παρασκευής των υποπροϊόντων που ανήκουν στην ΚΣΥ 11 ή του προϊόντος λίπανσης της ΕΕ που περιέχει τέτοιο υποπροϊόν.
                  
               
                     (13)
                  
                  
                     Ορισμένα από τα υποπροϊόντα μπορεί να περιέχουν σελήνιο, το οποίο μπορεί να είναι τοξικό εάν περιέχεται σε υψηλή συγκέντρωση. Ορισμένα μπορεί επίσης να περιέχουν χλωρίδια, γεγονός που ενδέχεται να εγείρει ανησυχίες σχετικά με την αλατότητα του εδάφους. Όταν οι εν λόγω ουσίες περιέχονται σε συγκεντρώσεις που υπερβαίνουν ένα ορισμένο όριο, η περιεκτικότητά τους θα πρέπει να αναγράφεται στην ετικέτα, ώστε οι χρήστες του προϊόντος λίπανσης να ενημερώνονται δεόντως.
                  
               
                     (14)
                  
                  
                     Δεδομένου ότι ο κανονισμός (ΕΕ) 2019/1009 θα εφαρμοστεί πλήρως από τις 16 Ιουλίου 2022, είναι αναγκαίο να αναβληθεί η εφαρμογή του παρόντος κανονισμού έως την ίδια ημερομηνία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Τα υποπροϊόντα που ανήκουν στην κατηγορία συστατικών υλικών (ΚΣΥ) 11 που αναφέρεται στο παράρτημα II μέρος II του κανονισμού (ΕΕ) 2019/1009, τα οποία παρέχουν θρεπτικά συστατικά σε φυτά ή μανιτάρια ή βελτιώνουν την αποδοτικότητα της θρέψης τους, πληρούν τα ακόλουθα κριτήρια αποδοτικότητας των καλλιεργητικών πρακτικών και ασφάλειας:
               
                           α)
                        
                        
                           περιέχουν άλατα αμμωνίου, θειικά άλατα, φωσφορικά άλατα, στοιχειακό θείο, ανθρακικό ασβέστιο ή οξείδιο του ασβεστίου ή μείγματα αυτών σε ποσοστό τουλάχιστον 95 % επί ξηράς ουσίας·
                        
                     
                           β)
                        
                        
                           παράγονται ως αναπόσπαστο μέρος μιας διαδικασίας παραγωγής που χρησιμοποιεί ως υλικά εισροής ουσίες και μείγματα, εκτός από ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (8)·
                        
                     
                           γ)
                        
                        
                           έχουν περιεκτικότητα σε οργανικό άνθρακα (Corg) που δεν υπερβαίνει το 0,5 % της ξηράς ουσίας του υποπροϊόντος·
                        
                     
                           δ)
                        
                        
                           η περιεκτικότητα σε πολυκυκλικούς αρωματικούς υδρογονάνθρακες (PAH16) δεν υπερβαίνει τα 6 mg/kg ξηράς ουσίας (9)·
                        
                     
                           ε)
                        
                        
                           η περιεκτικότητα σε ισοδύναμα τοξικότητας ΠΟΥ (10) δεν υπερβαίνει τα 20 ng/kg ξηράς ουσίας των πολυχλωριωμένων διβενζο-p-διοξινών και διβενζοφουρανίων (PCDD/PCDF) (11).
                        
                     Ένα προϊόν λίπανσης της ΕΕ που περιέχει ή αποτελείται από υποπροϊόντα τα οποία παρέχουν θρεπτικά συστατικά σε φυτά ή μανιτάρια ή βελτιώνουν την αποδοτικότητα της θρέψης τους περιέχει κατ’ ανώτατο όριο:
               
                           α)
                        
                        
                           400 mg ολικού χρωμίου (Cr) ανά kg ξηράς ουσίας·
                        
                     
                           β)
                        
                        
                           2 mg θαλλίου (Tl) ανά kg ξηράς ουσίας.
                        
                     
            
               2.   Τα υποπροϊόντα που ανήκουν στην ΚΣΥ 11 που αναφέρεται στο παράρτημα II μέρος II του κανονισμού (ΕΕ) 2019/1009, τα οποία χρησιμοποιούνται ως τεχνικά πρόσθετα, πληρούν τα ακόλουθα κριτήρια αποδοτικότητας των καλλιεργητικών πρακτικών και ασφάλειας:
               
                           α)
                        
                        
                           διαδραματίζουν ρόλο στη βελτίωση της ασφάλειας ή της καλλιεργητικής αποδοτικότητας του προϊόντος λίπανσης της ΕΕ·
                        
                     
                           β)
                        
                        
                           περιέχονται στο προϊόν λίπανσης της ΕΕ σε συνολική συγκέντρωση που δεν υπερβαίνει το 5 % κατά μάζα·
                        
                     
                           γ)
                        
                        
                           η περιεκτικότητα σε πολυκυκλικούς αρωματικούς υδρογονάνθρακες (PAH16) δεν υπερβαίνει τα 6 mg/kg ξηράς ουσίας·
                        
                     
                           δ)
                        
                        
                           η περιεκτικότητα σε ισοδύναμα τοξικότητας ΠΟΥ (12) δεν υπερβαίνει τα 20 ng/kg ξηράς ουσίας των πολυχλωριωμένων διβενζο-p-διοξινών και διβενζοφουρανίων (PCDD/PCDF).
                        
                     
         
         
            Άρθρο 2
            
               1.   Τα κριτήρια που καθορίζονται στο άρθρο 1 δεν εφαρμόζονται στα υποπροϊόντα που ανήκουν στην ΚΣΥ 11 που αναφέρεται στο παράρτημα II μέρος II του κανονισμού (ΕΕ) 2019/1009, τα οποία είναι ένα από τα ακόλουθα:
               
                           α)
                        
                        
                           μητρικό διάλυμα από την αντίδραση της 5(β-μεθυλο-θειοαιθυλο)-υδαντοΐνης με ανθρακικό κάλιο κατά τη διαδικασία παραγωγής μεθειονίνης·
                        
                     
                           β)
                        
                        
                           υπολείμματα από την επεξεργασία και τον καθαρισμό ορυκτών και μεταλλευμάτων, εάν περιέχουν ανθρακικά άλατα του ασβεστίου, ανθρακικά άλατα του μαγνησίου, θειικά άλατα του ασβεστίου, οξείδιο του μαγνησίου, φωσφορικά άλατα και/ή υδατοδιαλυτά άλατα καλίου, μαγνησίου ή νατρίου, με συνολική περιεκτικότητα των υπολειμμάτων ανώτερη του 60 % σε ξηρά ουσία·
                        
                     
                           γ)
                        
                        
                           διάλυμα μετά την απόσταξη από τη διεργασία Solvay·
                        
                     
                           δ)
                        
                        
                           άσβεστος καρβιδίου από την παραγωγή ακετυλενίου·
                        
                     
                           ε)
                        
                        
                           σιδηρούχες σκωρίες·
                        
                     
                           στ)
                        
                        
                           ουσίες που προέρχονται από την επεξεργασία συμπυκνωμάτων μεταλλευμάτων και την κατεργασία μεταλλικών επιφανειών, οι οποίες περιέχουν τουλάχιστον 2 % κατά μάζα δισθενή ή τρισθενή κατιόντα μετάλλων μετάπτωσης [ψευδάργυρος (Zn), χαλκός (Cu), σίδηρος (Fe), μαγγάνιο (Mn) ή κοβάλτιο (Co)] σε διάλυμα·
                        
                     
                           ζ)
                        
                        
                           χουμικά και φουλβικά οξέα από αποχρωματισμό του πόσιμου νερού.
                        
                     
            
               2.   Οι τιμές συγκέντρωσης ενεργότητας των φυσικών ραδιονουκλεϊδίων από τις σειρές U-238 και Th-232 σε προϊόν λίπανσης της ΕΕ που περιέχει ή αποτελείται από υπολείμματα από την επεξεργασία ή τον καθαρισμό ιζηματογενούς φωσφορικού μεταλλεύματος σύμφωνα με την παράγραφο 1 στοιχείο β) δεν υπερβαίνουν το 1 kBq/kg του προϊόντος.
            
            
               3.   Ένα προϊόν λίπανσης της ΕΕ που περιέχει ή αποτελείται από υποπροϊόντα που αναφέρονται στα στοιχεία ε) και στ) της παραγράφου 1 περιέχει κατ’ ανώτατο όριο:
               
                           α)
                        
                        
                           400 mg ολικού χρωμίου (Cr) ανά kg ξηράς ουσίας·
                        
                     
                           β)
                        
                        
                           2 mg θαλλίου (Tl) ανά kg ξηράς ουσίας·
                        
                     
                           γ)
                        
                        
                           600 mg βαναδίου (V) ανά kg ξηράς ουσίας.
                        
                     
         
         
            Άρθρο 3
            Όταν η συμμόρφωση με συγκεκριμένη απαίτηση που ορίζεται στο άρθρο 1 παράγραφος 1 πρώτο εδάφιο στοιχεία δ) και ε), στο άρθρο 1 παράγραφος 1 δεύτερο εδάφιο, στο άρθρο 1 παράγραφος 2 στοιχεία γ) και δ) και στο άρθρο 2 παράγραφοι 2 και 3 προκύπτει σίγουρα και αδιαμφισβήτητα από τη φύση ή τη διαδικασία παρασκευής του υποπροϊόντος ή του προϊόντος λίπανσης της ΕΕ που περιέχει τέτοιο υποπροϊόν, κατά περίπτωση, η εν λόγω συμμόρφωση μπορεί να τεκμαίρεται κατά τη διαδικασία αξιολόγησης της συμμόρφωσης χωρίς επαλήθευση (όπως δοκιμή), με ευθύνη του παρασκευαστή.
         
         
            Άρθρο 4
            
               1.   Όταν ένα προϊόν λίπανσης της ΕΕ περιέχει ή αποτελείται από υποπροϊόντα που αναφέρονται στο άρθρο 1 παράγραφος 1 πρώτο εδάφιο και στο άρθρο 2 παράγραφος 1 στοιχεία β) έως στ) και έχει περιεκτικότητα σε σελήνιο (Se) που υπερβαίνει τα 10 mg/kg ξηράς ουσίας, αναγράφεται η περιεκτικότητα σε σελήνιο.
            
            
               2.   Όταν ένα προϊόν λίπανσης της ΕΕ περιέχει ή αποτελείται από υποπροϊόντα που αναφέρονται στο άρθρο 1 παράγραφος 1 πρώτο εδάφιο και στο άρθρο 2 παράγραφος 1 στοιχεία β), γ) και ζ) και έχει περιεκτικότητα σε χλωρίδιο (Cl-) που υπερβαίνει τα 30 g/kg ξηράς ουσίας, αναγράφεται η περιεκτικότητα σε χλωρίδιο, εκτός εάν το προϊόν λίπανσης της ΕΕ παράγεται μέσω διαδικασίας παρασκευής στην οποία έχουν χρησιμοποιηθεί χλωριούχες ουσίες ή μείγματα με σκοπό την παραγωγή ή τη συμπερίληψη αλάτων των αλκαλίων ή αλάτων των μετάλλων αλκαλικών γαιών, και παρέχονται πληροφορίες σχετικά με τα εν λόγω άλατα σύμφωνα με το παράρτημα III.
            
            
               3.   Όταν η περιεκτικότητα σε σελήνιο ή χλωρίδιο αναγράφεται σύμφωνα με τις παραγράφους 1 και 2, διαχωρίζεται σαφώς από τη δήλωση θρεπτικών συστατικών και μπορεί να εκφράζεται ως εύρος τιμών.
            
            
               4.   Όταν το γεγονός ότι ένα τέτοιο προϊόν λίπανσης της ΕΕ περιέχει σελήνιο ή χλωρίδιο σε επίπεδα χαμηλότερα από τις οριακές τιμές των παραγράφων 1 και 2 προκύπτει σίγουρα και αδιαμφισβήτητα από τη φύση ή τη διαδικασία παρασκευής του υποπροϊόντος ή του προϊόντος λίπανσης της ΕΕ που περιέχει τέτοιο υποπροϊόν, κατά περίπτωση, η επισήμανση μπορεί να μην περιέχει πληροφορίες για τις εν λόγω παραμέτρους, χωρίς επαλήθευση (όπως δοκιμές), με ευθύνη του παρασκευαστή.
            
         
         
            Άρθρο 5
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από τις 16 Ιουλίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 170 της 25.6.2019, σ. 1.
         
            (2)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
         
            (4)  Huygens D, Saveyn HGM, Technical proposals for by-products and high purity materials as component materials for EU Fertilising Products, JRC128459, Υπηρεσία Εκδόσεων της Ευρωπαϊκής Ένωσης, Λουξεμβούργο, 2022.
         
            (5)  Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45).
         
            (6)  Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
         
            (7)  Άθροισμα 2,3,7,8-TCDD· 1,2,3,7,8-PeCDD· 1,2,3,4,7,8-HxCDD· 1,2,3,6,7,8-HxCDD· 1,2,3,7,8,9-HxCDD· 1,2,3,4,6,7,8-HpCDD· OCDD· 2,3,7,8-TCDF· 1,2,3,7,8-PeCDF· 2,3,4,7,8-PeCDF· 1,2,3,4,7,8-HxCDF· 1,2,3,6,7,8-HxCDF· 1,2,3,7,8,9-HxCDF· 2,3,4,6,7,8-HxCDF· 1,2,3,4,6,7,8-HpCDF· 1,2,3,4,7,8,9-HpCDF· και OCDF.
         
            (8)  Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
         
            (9)  Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
         
            (10)  van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.
         
            (11)  Άθροισμα 2,3,7,8-TCDD· 1,2,3,7,8-PeCDD· 1,2,3,4,7,8-HxCDD· 1,2,3,6,7,8-HxCDD· 1,2,3,7,8,9-HxCDD· 1,2,3,4,6,7,8-HpCDD· OCDD· 2,3,7,8-TCDF· 1,2,3,7,8-PeCDF· 2,3,4,7,8-PeCDF· 1,2,3,4,7,8-HxCDF· 1,2,3,6,7,8-HxCDF· 1,2,3,7,8,9-HxCDF· 2,3,4,6,7,8-HxCDF· 1,2,3,4,6,7,8-HpCDF· 1,2,3,4,7,8,9-HpCDF· και OCDF.
         
            (12)  van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.